بلوچستان: د پاکستان د پوځ د لوړ پوړو چارواکو هيلي کاپټر لا هم بې درکه دی
د پاکستان د پوځ د لوړ پوړو چارواکو هيلي کاپټر چې پرون ماښام په بلوچستان کې بې درکه شوی، تراوسه نه ده موندل شوې،  پوځ وايي، د هيلي کاپټر لټه روانه ده.
کوټه/کراچۍ — د بلوچستان د ضلع لسبېلې د پوليس د چاﺭواکو په خبره دوی د پوځي هيلي کاپټر په لټه کې دي خو تر اوسه يې کوم ثبوت په لاس نه دی ورغلی. پرون د ګل/دوشنبې په ماښام [لومړي اګست] د پاکستان پوځ ويلي، د پوځ له هيلي کاپټر سره يې رابطه قطع شوې ده. " د پاکستان د ارمي ايوېشن هيلي کاپټر کوم چې په لسبيله کې د سيلاب ځپلو په مرسته کې برخه لرله، له هوايي تريفک کنټرول ( اېر ټريفک کنټرول) سره يې رابطه قطع شوې، د 12کور کمانډر په مشرۍ کې شپږ تنه په هيلي کاپټر کې سواره وو، د لټون عمليات يې روان دي". د پاکستان وزير اعظم شهباز شريف پر خپل ټويټر پاڼه ليکلي چې له بلوچستان څخه د پوځي چورلکې ورکېدل د اندېښنې وړ خبره ده. د بلوچستان وزير اعلا مير عبدالقدوس بزنجو له لوري هم د هيلي کاپټر پر لادرکه کېدو اندېښنه ښودل شوې ده. د بلوچستان حکومت وياندې فرح عظيم شاه و اردو نيوز نومي ورځ پاڼې ته ويلي پوځي هيلي کاپټر د دوشنبې په ماښام پر لس منټه لپاسه پينځه بجې د لسبېلې له اوتهل سيمې څخه پرواز کړی مګر له شپږ ساعتونود تېرېدو پس د شپې تر يولس بجو پورې لا هم د کراچۍ و فېصل نومي هوايي ميدان ته نه دی رسېدلی. عسکري سرچينو په خبره په ياد هيلي کاپټر کې سفر کونکو کې د 12م کورد کمانډر يا د کوټې کمانډر ليفټنټ جنرل سرفراز علي، ډايريکټر جنرل پاکستان کوسټ ګارډ برګېډير امجد، د 12کور سي سي انجنېرنګ څانګې بريګيډېر خالد ،پايلټ يا چلونکی مېجر سعيد ، مرستيال چلونکی مېجر طلحه او د هيلي کاپټر يو کارمند مدثر پکښې وو. د ځايي خبريالانو او عسکري سرچينو په خبره، جنرل سرفراز تر اوسنۍ پوځي زمه وارۍ وړاندې په بلوچستان کې تر دوه کاله زياته موده د ايف سي ځواک مشر( ایي جي ) هم پاته شوی وو. ياده دې وي چې په بلوچستان صوبه کې له تېرې يوې مياشتې راهيسې د وسې يا پشکال بارانونو له عمله په ټول ايالت کې خونړي سېلابونه راغلي دي. د افتونو پر وخت مرستندويه ادارې پي ډي ايم اې رپورټ دی چې د روانو بارانون او سېلابونو له عمله په صوبه کې 136 تنه مړه او ډيري ټپيان شوي دي. د ايالت په سېلاب ځپلو سيمو کې د پي ډي ايم اې ټيمونو تر څنګ ضلعي حکومتونه، ايف سي ځواک او د پاکستان د ارمي عسکر هم د خلکو په ژغورنو او مرسته کې برخه اخلي. حفیظ الله ستوری شېرانی په بلوچستان کې د وي.او.اې ډیوه د خبریال په توګه کار کوي. هغه له بلوچستان پوهنتون څخه په جرنلزم او پښتو ادبیاتو کې ماسټرۍ کړې دي او له تېرو اوو کلونو راهیسې د جرنلزم په میدان کې کار کوي. شپږ کاله یې د پاکستان له (ډان) ټیلیویژن سره د خبریال په توګه کار کړی او په بېلابېلو ورځپاڼو کې یې کالمونه هم لیکلي دي. په بلوچستان کې د ډیوه رېډیو او ټیلویژن لپاره د ملټي مېډیا په برخه کې پر بېلابېلو سیاسي، کلتوري او ټولنیزو موضوعاتو رپوټونه جوړوي.